****

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA BOL**

**OPĆINSKO VIJEĆE**

KLASA:

URBROJ:

Bol, \_\_\_\_\_\_\_\_\_\_\_\_\_\_\_\_\_\_2025. godine

Na temelju članka 36. Zakona o poljoprivredi („Narodne novine“ broj 118/18, 42/20, 127/20, 52/21, 152/22, 152/24), članka 31. Statuta Općine Bol („Službeni glasnik Općine Bol“ broj 3/21, 45/22), a u svezi s člankom 3. Uredbe Komisije (EU) broj 1408/2013 („Službeni list“ Europske unije L 352/II od 24. prosinca 2013.) i pozitivnog mišljenja Ministarstva poljoprivrede KLASA: 404-01/25-01/40, URBROJ: 525-07/311-25-2 od 10. ožujka. 2025. godine, Općinsko vijeće Općine Bol na \_\_\_\_sjednici održanoj \_\_\_\_\_\_\_\_\_\_\_ 2025. godine, donosi

**PROGRAM**

**POTPORE POLJOPRIVREDNIM GOSPODARSTVIMA ZA NABAVU SADNOG MATERIJALA NA PODRUČJU OPĆINE BOL**

**(2025.-2027.)**

**I. TEMELJNE ODREDBE**

Članak 1.

Ovim se Programom propisuje način, uvjeti dodjele te visina potpore male vrijednosti za: Mjeru: Potpora poljoprivrednim gospodarstvima za nabavu sadnog materijala.

Potpore podrazumijevaju dodjelu bespovratnih financijskih sredstava poljoprivrednim gospodarstvima iz Proračuna Općine Bol.

Članak 2.

Potpora se dodjeljuje sukladno Uredbi Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (SL L 352, 24. 12. 2013.) i Uredbi Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51/1, 22.2.2019.) i Uredbi komisije (EU) 2024/3118 оd 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 2024/3118, 10. 12.2024. (dalje u tekstu: Uredba 1408/2013).

Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

(a) potpora čiji je iznos određen na temelju cijene ili količine proizvoda stavljenih na tržište;

(b) potpora za djelatnosti povezane s izvozom prema trećim zemljama ili državama članicama, odnosno potpora koje su u izravnoj vezi s izvezenim količinama, uspostavom i djelovanjem distribucijske mreže ili drugim tekućim izdacima koji su povezani s izvoznom djelatnošću;

(c) potpora koje se uvjetuju uporabom domaćih proizvoda umjesto uvoznih.

Sukladno članku 2., točka 1. Uredbe de minimis “poljoprivredni proizvodi“ znači proizvodi iz Priloga I., popis iz članka 38. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000 od 17. prosinca 1999.

Članak 3.

Sukladno članku 2., točka 2. Uredbe 1408/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

(a) jedno poduzeće ima većinu glasačkih prava dioničara ili članova u drugom poduzeću;

(b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;

(c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;

(d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Članak 4.

Pojmovi korišteni u ovome Programu imaju sljedeće značenje:

1. Načelnik– čelnik jedinice lokalne samouprave.

2. Općina– jedinica lokalne samouprave.

3. Jedinstveni upravni odjel (u daljnjem tekstu: Upravni odjel) – upravno tijelo nadležno za provedbu potpore.

4. Podnositelj – svaka fizička ili pravna osoba koja podnosi prijavu na temelju Javnog poziva.

5. Ulaganje – prihvatljivi trošak za koji se traži potpora.

6. Korisnik – svaka fizička ili pravna osoba koja zadovolji uvjete ovog Programa, Pravilnika i Javnog poziva i s kojim je sklopljen Ugovor o dodjeli bespovratne potpore iz članka 13. ovog Programa.

7. Povjerenstvo-tijelo imenovano od strane načelnika koje zaprima, obrađuje prijave te donosi prijedlog Odluke o raspodijeli sredstava.

8. Primarna poljoprivredna proizvodnja je proizvodnja proizvoda biljnogojstva ili stočarstva te proizvoda prvog stupnja njihove prerade, bez obavljanja dodatnih radnji kojima bi se promijenila priroda tih proizvoda. Popis poljoprivrednih proizvoda naveden je u Prilogu 1. Ugovora o funkcioniranju Europske unije (u daljnjem tekstu: UFEU).

**II. KORISNICI PROGRAMA**

Članak 5.

 Pravo na potporu iz Programa može ostvariti pravna i fizička osoba koja je upisana u Upisnik poljoprivrednih gospodarstava odnosno u Upisnik poljoprivrednika (u daljnjem tekstu Upisnik) i registrirana za obavljanje poljoprivredne djelatnosti sukladno članku 2. i članku 3. Programa.

**III. OPĆI UVJETI DODJELE POTPORE I IZNOS POTPORE PO KORISNIKU**

Članak 6.

1. Potpora se dodjeljuje za sufinanciranje ulaganja koja su predmet ovoga Programa, a za koje podnositelj nije koristio sredstva iz Državnog proračuna Republike Hrvatske, drugih programa Općine Bol ili drugih izvora financiranja.

2. Korisnik mora imati sjedište, djelatnost i poljoprivrednu proizvodnju na području Općine Bol.

3. Korisnik mora imati podmirene financijske obveze prema Državnom i općinskom proračunu.

4. Poljoprivredno zemljište na kojem se sadi mora biti upisano u ARCOD sustav.

5. Korisnik temeljem potpore mora zasaditi najmanje 0,1ha (1000m2) zemljišta s tim da poljoprivredne rudine ne zauzimaju više od 5% površine.

6. Korisnik temeljem potpore mora zasaditi najmanje 500 loza ili 30 stabala masline odnosno voća.

7. Sukladno članku 3. Uredbe 1408/2013, ukupni iznos potpora male vrijednosti koji je dodijeljen pojedinom korisniku ne smije prijeći iznos od 20.000,00 EUR tijekom bilo kojeg razdoblja od tri fiskalne godine.

8. Za izračun maksimalnog iznosa potpore iz stavka 4. ovog članka uzima se u obzir tekuća fiskalna godina u kojoj se dodjeljuje potpora male vrijednosti i prethodne dvije fiskalne godine. Fiskalna godina traje od 1. siječnja do 31. prosinca.

9. Gornja granica iz stavka 5. ovog članka primjenjuje se bez obzira na oblik potpora de minimis ili na cilj koji se namjerava postići.

Članak 7.

Potpora se odobrava u visini do 1/3 opravdanih troškova nabave sadnog materijala. Maksimalan iznos potpore po korisniku potpore iznosi \_\_\_\_\_\_\_\_\_\_ eura godišnje.

Članak 8.

Prednost za ostvarivanje potpore imaju:

- Poljoprivredna gospodarstva koja se nalaze na području sa otežanim uvjetima gospodarenja

- Poljoprivredna gospodarstva čiji su nositelji mlađi od 40 godina.

**IV. PROVEDBA PROGRAMA**

**Opće odredbe**

Članak 9.

Program će se provoditi temeljem provedbenih akata (Pravilnik, Odluka o imenovanju povjerenstva, Odluka o sadržaju i objavi Javnog poziva) koje će donijeti načelnik sukladno predviđenim proračunskim sredstvima za tekuću godinu.

**Prijava**

Članak 10.

1. Prijava se podnosi na temelju Javnog poziva.

2. Javni poziv se objavljuje na oglasnim pločama Općine Bol, te na službenoj web-stranici www.opcinabol.hr

3. Prijava se podnosi isključivo na Obrascu Prijave koji će biti objavljen na web stranici Općine i to putem preporučene pošte u zatvorenoj omotnici na čijoj poleđini treba obavezno čitko ispisati ime i adresu pošiljatelja i istu dostaviti na adresu Općine Bol.

Uz Prijavu se prilaže i propisana dokumentacija navedena u Pravilniku i Javnom pozivu, a po potrebi Upravni odjel može zatražiti dodatnu dokumentaciju i obrazloženje.

**Obrada Prijava**

Članak 11.

1. Po primitku Prijave, Upravni odjel iste dostavlja Povjerenstvu imenovanom od strane načelnika, a koji utvrđuje pravovremenost, potpunost te sukladnost prijave s uvjetima Natječaja.

2. Prijave pristigle po objavljenom Javnom pozivu, obrađuju se po redoslijedu zaprimanja.

3. Nakon obrade svake pristigle Prijave, u slučaju potrebe za rangiranjem, utvrdit će se rang-lista Prijava, u padajućem nizu, sukladno prioritetima određenim Programom, Pravilnikom i Javnim pozivom.

4. U slučaju da dvije ili više prijava imaju isti broj bodova, izvršit će se rangiranje tih prijava na temelju ranijeg zaprimanja potpune prijave.

5. Podnositelj čija prijava udovoljava uvjetima propisanim ovim Programom, Pravilnikom i Javnim pozivom, o tome će biti pravovremeno obaviješten.

Članak 12.

Korisnik potpore male vrijednosti mora davatelju državne potpore dati izjavu o iznosima dodijeljenih potpora male vrijednosti u sektoru poljoprivrede iz drugih izvora sukladno Uredbi de minimis. Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi de minimis.

Članak 13.

1. Povjerenstvo utvrđuje Nacrt Prijedloga Odluke o raspodjeli sredstava koji dostavlja Upravnom odjelu radi donošenja Odluke o raspodjeli sredstava koju donosi načelnik.

2. S korisnicima programa sukladno Odluci o raspodijeli sredstava zaključuje se Ugovor o dodjeli bespovratne potpore ukoliko iznos iste premašuje iznos od \_\_\_\_\_\_\_\_\_\_ eura.

**Isplata i povrat potpore**

Članak 14.

1. Potpora se isplaćuje na račun korisnika, a sukladno odredbama Ugovora.

2. Općina će Odlukom o povratu potpore od korisnika zahtijevati povrat u slučaju:

a) administrativne pogreške,

b) ukoliko se utvrdi da je korisnik nezakonito ostvario potporu,

c) korištenja predmeta sufinanciranja na način koji nije u skladu s njegovom namjenom,

d) raskidanja Ugovora.

3. Korisnik je dužan isplaćenu potporu vratiti u iznosu, na način i u roku određenim u Odluci o povratu potpore.

4. Ukoliko korisnik nije postupio sukladno Odluci iz stavka 2. ovoga članka, na iznos koji podliježe povratu se nakon isteka roka iz stavka 3. ovoga članka obračunava zakonska zatezna kamata.

**V. KONTROLA**

Članak 15.

Povjerenstvo vrši administrativnu kontrolu/kontrolu na terenu u razdoblju od 1 godine nakon konačne isplate sredstava na uzorku od najmanje 10 %.

**VI. ZAVRŠNE ODREDBE**

Članak 16.

Financijska sredstva za potpore u poljoprivredi i ruralnom razvoju na području Općine Bol u razdoblju 2025. – 2027. godine osiguravaju se u Proračunu Općine Bol sukladno financijskim mogućnostima i likvidnosti Proračuna.

Članak 17.

Ovaj Program stupa na snagu osmog dana od dana objave u „Službenom glasniku Općine Bol“.

**PREDSJEDNICA**

**OPĆINSKOG VIJEĆA**

**Nataša Paleka Jakšić**